Natten til lørdag klokken 02:55 i Slotsgade i Aalborg spurgte en beruset nordmand to kvinder på 20 og 21 år om vej. De svarede ham efter bedste evne, men deres oplevelse med nordmanden var ikke slut der. Under samtalen får nordmanden en mistanke om, at de to piger filmer ham. Og det passede ham rigtig dårligt. - Om de filmer ham eller ej ved jeg ikke, men han et udfald mod en af pigerne, der falder om. Så tager han mobiltelefonerne fra dem, smadrer dem og tager dem med sig, fortæller vagtchef ved Nordjyllands Politi Mogens Hougesen. Manden spurgte om vej til Hotel Phønix. Der har polititet været forbi, men uden held. Ifølge signalementet er der tale om en 25-30 årig mand med kort mellemblond hår. Han er cirka 180 centimeter høj, og han bar en sort dunjakke. Sagen mod manden køres som en voldssag. Ingen af pigerne kom til skade ved episoden.

Referat:
Natten til lørdag troede en beruset nordmand, at to piger filmede ham. Det fik ham til at tænde af.